# Huang Jie

Huang Jie (xinès tradicional: 黃捷) (comtat de Kaohsiung, 19 de gener de 1993) és una política taiwanesa del Partit Progressista Democràtic (PPD).
Antiga membre del Partit del Nou Poder (PNP), el 2018 va ser escollida regidora de l'ajuntament de Kaohsiung, en representació del districte de Fongshan, i va fer-se coneguda per l'oposició bel·ligerant envers el batlle. A les eleccions legislatives taiwaneses de 2024, va ser escollida al Yuan Legislatiu com a candidata del PPD. D'aquesta manera, va esdevenir la primera membre obertament LGBT de la cambra.

## Biografia
### Estudis

Huang va graduar-se a la Universitat Nacional de Taiwan en Salut pública i Sociologia. Després, va ser admesa al programa de postgrau a l'Institut de Salut Ambiental de la Universitat Nacional de Taiwan, però va deixar el curs per a treballar de periodista i, més tard, d'assistent legislativa del Partit del Nou Poder. Va reprendre les classes de postgrau, però va demanar una segona excedència quan va decidir candidatar-se per a les eleccions municipals de 2018.

### Ajuntament de Kaohsiung

Huang és coneguda per les dures crítiques contra el pla de l'alcalde Han Kuo-yu, del partit conservador Guomindang, d'establir una zona de lliure comerç a Kaohsiung. L'any 2020 va ser una de les promotores del referèndum de revocació de Han, que va terminar amb la sortida de l'alcalde el 6 de juny. Com a represàlia per provocar el cessament de Han, el Guomindang va promoure un referèndum de revocació contra Huang, sense èxit.
Huang, que havia deixat el PNP a finals d'agost de 2020, va presentar-se a la reelecció el 2022, com a candidata independent, i va renovar l'escó de regidora amb el major nombre de vots de la ciutat.

### Yuan legislatiu

L'agost de 2023, Huang Jie es va unir al Partit Progressista Democràtic. Va ser-ne la candidata per al Yuan Legislatiu, en representació de la 6a circumscripció electoral de la ciutat de Kaohsiung, en les eleccions legislatives taiwaneses de 2024 del 13 de gener. Va obtenir-hi 113.670 vots (51,01%), superant Chen Mei-ya (del Guomindang) i Kuo Pei-hung (d'Aliança Formosa). Huang s'havia convertit en la primera candidata obertament lesbiana en la història de les eleccions legislatives a Taiwan i, quan va prendre possessió de l'escó amb 31 anys, era la representant més jove de la cambra.

## Reconeixements

El 2 d'octubre de 2024, Huang va ser inclosa en la llista de líders emergents 100 Next de la revista Time, per la defensa apassionada dels drets humans, dels béns públics i de les minories. El desembre de 2024, Huang Jie va ser inclosa a la llista internacional 100 Women de la BBC, que recull les dones més inspiradores de l'any.

## Referències

* ↑ Ko, Yu-hao; Hetherington, William. «HAN KUO-YU: Online searches for Han’s free economic zone surge - Taipei Times» (en anglès). Taipei Times, 06-05-2019. [Consulta: 5 gener 2025].
* ↑ 自由時報電子報 «藍委挺韓國瑜嗆她該多做功課 黃捷霸氣反擊網友讚爆！ - 政治 - 自由時報電子報» (en xinès (Taiwan)). 自由時報電子報, 07-05-2019. Arxivat de l'original el 2024-12-17 [Consulta: 5 gener 2025].
* 1 2 «Huang Jie becomes Taiwan's first openly gay legislator» (en anglès americà). Focus Taiwan, 13-01-2024. Arxivat de l'original el 2024-01-13. [Consulta: 5 gener 2025].
* ↑ «時代力量最年輕的參選人 黃捷：我很想讓高雄青年都回鄉工作» (en Chinese (Taiwan)). CM Media, 02-08-2018. Arxivat de l'original el 2018-08-03. [Consulta: 5 gener 2025].
* ↑ «INTERVIEW: ‘Eye-roll goddess' lambasts Han Kuo-yu’s leadership» (en anglès). Taipei Times, 19-05-2019. Arxivat de l'original el 2023-05-17. [Consulta: 5 gener 2025].
* ↑ Horton, Chris «Candidate Seeks Closer China Ties, Shaking Up Taiwan’s Presidential Race» (en anglès). The New York Times, 06-06-2019. ISSN: 0362-4331.
* ↑ Wei, Katherine «Kaohsiung to vote on recall motion against mayor Han Kuo-yu» (en anglès). The Straits Times, 05-06-2020. Arxivat de l'original el 2023-03-08 [Consulta: 5 gener 2025].
* ↑ «Kaohsiung city councilor survives recall vote» (en anglès). Focus Taiwan, 06-02-2021. Arxivat de l'original el 2021-07-20. [Consulta: 5 gener 2025].
* ↑ 民間全民電視公司. «妹淪人頭黨員被投票 黃捷宣布退出時代力量» (en xinès tradicional), 26-08-2020. Arxivat de l'original el 2021-04-23. [Consulta: 5 gener 2025].
* ↑ «選舉資料庫» (en xinès (Taiwan)), 2022. Arxivat de l'original el 2022-11-28. [Consulta: 5 gener 2025].
* ↑ «Taiwan’s 11th Legislative Yuan sworn in in Taipei» (en anglès). Taipei Times, 02-02-2024. [Consulta: 5 gener 2025].
* ↑ «Taiwan's 11th Legislative Yuan at a glance» (en anglès americà). Focus Taiwan, 01-02-2024. Arxivat de l'original el 2024-02-01. [Consulta: 5 gener 2025].
* ↑ «La jeune députée Huang Jie (黃捷) incluse dans la liste TIME 100 Next 2024» (en Chinese (Taiwan)). Radio Taiwan International, 03-10-2024. [Consulta: 5 gener 2025].
* ↑ «BBC 100 Women 2024: Who is on the list this year?» (en anglès britànic). BBC News, 03-12-2024. [Consulta: 3 desembre 2024].